CELEX: 32010R0826
Language: sl
Date: 2010-09-20 00:00:00
Title: Uredba Komisije (EU) št. 826/2010 z dne 20. septembra 2010 o odstopanju od Uredbe (EU) št. 1272/2009 v zvezi z odkupom in prodajo masla ter posnetega mleka v prahu

21.9.2010   
            
            
               SL
            
            
               Uradni list Evropske unije
            
            
               L 247/44
            
         UREDBA KOMISIJE (EU) št. 826/2010
   z dne 20. septembra 2010
   o odstopanju od Uredbe (EU) št. 1272/2009 v zvezi z odkupom in prodajo masla ter posnetega mleka v prahu
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 43(f) in (j) v povezavi s členom 4 Uredbe,
   ob upoštevanju naslednjega:
   
               (1)
            
            
               V skladu s členom 4(1)(b) Uredbe Komisije (ES) št. 884/2006 z dne 21. junija 2006 o določitvi podrobnih pravil za uporabo Uredbe Sveta (ES) št. 1290/2005 v zvezi s financiranjem intervencijskih ukrepov s strani Evropskega kmetijskega jamstvenega sklada (EKJS) in knjiženjem postopkov javnega skladiščenja s strani plačilnih agencij držav članic (2) EKJS na podlagi pavšalnih zneskov financira odhodke za materialne operacije iz Priloge V k Uredbi, če ustrezni odhodki niso bili določeni z zakonodajo, ki se uporablja za kmetijski sektor.
            
         
               (2)
            
            
               Standardni zneski, ki se določijo za leto 2010 in sporočijo državam članicam, so bili izračunani na podlagi pravil, ki so veljala pred 1. marcem 2010. Na ta datum so se v sektorju mleka začela uporabljati pravila v zvezi z intervencijskim odkupom in prodajo proizvodov, vključno s stroški, ki jih nosijo intervencijske agencije in gospodarski subjekti, ki jih določa Uredba Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (3).
            
         
               (3)
            
            
               Zaradi upoštevanja tega stanja v zvezi s prodajo je Uredba Komisije (EU) št. 569/2010 (4) uvedla odstopanje od Uredbe (EU) št. 1272/2009 o ustreznih pravilih za prodajo masla in posnetega mleka v prahu na podlagi javnega razpisa, za ponudbe, oddane do 21. septembra 2010 ob 11:00 (po bruseljskem času).
            
         
               (4)
            
            
               Da bi se zagotovil usklajen izračun pavšalnih zneskov, je potrebno državam članicam dati toliko časa, kolikor ga potrebujejo, da določijo stroške, povezane s tovorjenjem in raztovarjanjem, in da jih sporočijo Komisiji. Poleg tega je treba še naprej preverjati in dokončati enotno uporabo pravil v zvezi s stroški intervencijskega odkupa in prodaje masla ter posnetega mleka v prahu, ki jih nosijo intervencijske agencije in gospodarski subjekti. Zaradi časovnih rokov in postopkovnih zahtev ti dodatni elementi ne bodo pravočasno na voljo, da bi se jih lahko upoštevalo pri določanju pavšalnih zneskov za obračunsko leto 2011. Zaradi tega je treba odstopanje od Uredbe (EU) št. 1272/2009 uvesti do konca obračunskega leta 2011.
            
         
               (5)
            
            
               Da bi se zagotovil hiter odziv in nemotena uporaba odstopanja od Uredbe (EU) št. 1272/2009 do konca obračunskega leta 2011, začne ta uredba veljati na dan objave.
            
         
               (6)
            
            
               Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   1.   Z odstopanjem od tretjega pododstavka člena 28(3) Uredbe (EU) št. 1272/2009 vse stroške, ki nastanejo pri razkladanju masla ali posnetega mleka v prahu na nakladalni rampi skladišča, krije plačilna agencija.
   2.   Z odstopanjem od člena 42(1)(e) Uredbe (EU) št. 1272/2009 se določi razpisna cena v EUR za proizvod, ki se dobavi na paletah na nakladalni rampi skladišča ali se, če je potrebno, dobavi na paletah, natovorjen na sredstvo prevoza, če gre za tovornjak ali železniški vagon.
   3.   Z odstopanjem od člena 52(1) Uredbe (EU) št. 1272/2009 je proizvod na voljo gospodarskim subjektom na paletah na nakladalni rampi skladišča ali se, če je potrebno, dobavi na paletah, natovorjen na sredstvo prevoza, če gre za tovornjak ali železniški vagon.
   4.   Z odstopanjem od člena 52(3) Uredbe (EU) št. 1272/2009 stroške prelaganja proizvodov na nakladalno rampo ali na sredstvo prevoza nosi plačilna agencija, kakršne koli stroške pritrditve ali razlaganja s palet pa nosi kupec.
   Člen 2
   Ta uredba začne veljati na dan objave v Uradnem listu Evropske unije.
   Odstavki 2, 3 in 4 člena 1 se uporabljajo za posebne javne razpise za maslo in posneto mleko v prahu, ki se odprejo v skladu s členom 40 Uredbe (EU) št. 1272/2009, za ponudbe, oddane med 21. septembrom 2010 od 11:00 (po bruseljskem času) in 20. septembrom 2011 do 11:00 (po bruseljskem času).
   Njena veljavnost preneha 30. septembra 2011.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 20. septembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 171, 23.6.2006, str. 35.
   
      (3)  UL L 349, 29.12.2009, str. 1.
   
      (4)  UL L 163, 30.6.2010, str. 32.